Φόκε-Βουλφ

Η «Φόκε-Βουλφ» (Γερμανικά: «Focke-Wulf Flugzeugbau AG») ήταν γερμανική κατασκευαστική εταιρεία πολιτικών και μαχητικών αεροσκαφών, και ελικοπτέρων πριν και κατά τη διάρκεια του Β΄ Παγκοσμίου Πολέμου. Το πιο διάσημο μοντέλο της ήταν το Focke Wulf Fw 190 Würger, παραλλαγές του οποίου αποτέλεσαν έμπνευση για τη δημιουργία άλλων μοντέλων της εταιρείας. Η Φόκε-Βουλφ ιδρύθηκε το 1923 από τους Χένριχ Φόκε, Γκέοργκ Βουλφ και Δρ. Βέρνερ Νάουμαν και έκλεισε το 1964.

Ιστορία

Τα πρώτα χρόνια 

Το έργο της αεροπορικής εταιρείας «Φόκε-Βουλφ» χρονολογείται από το 1907, όταν ο Χένριχ Φόκε, Γερμανός καθηγητής, μαζί με τον αδελφό του Βίλχελμ Φόκε, πειραματίστηκαν με μοντέλα ελεύθερης πτήσης με οριζόντιες επιφάνειες ελέγχου τοποθετημένες στο εμπρόσθιο άκρο της ατράκτου, ενώ τα φτερά είναι μακρύτερα από την πρύμνη. Αυτός ο τύπος δεν ήταν καθόλου καινούριος, αλλά ανάγεται στις απαρχές της αεροπορίας. Μία από τις πρώτες πτήσεις στην Ευρώπη έγινε από τον Αλμπέρτου Σάντους-Ντουμό σε ένα διπλάνο του τύπου «Πάπιας» (γ: «Ente»).

Τα πειράματα αυτά οδήγησαν το επόμενο έτος στην κατασκευή ενός αεροσκάφους με κινητήρα 40 ίππων, το οποίο πραγματοποίησε μια σειρά από σύντομες πτήσεις στο Μπόρνστεντ του Πότσδαμ τον Σεπτέμβριο του 1909. Το έργο αυτό συνεχίστηκε από τον Χένριχ Φόκε μετά τον Α΄ Παγκόσμιο Πόλεμο.

Η εταιρεία ιδρύθηκε στη Βρέμη στις 24 Οκτωβρίου 1923 από τους Χένριχ Φόκε, Γκέοργκ Βουλφ και Δρ. Βέρνερ Νάουμαν με το όνομα «Κατασκευαστική Αεροσκαφών Βρέμης ΑΕ» (Bremer Flugzeugbau AG). Σχεδόν αμέσως, μετονόμασαν την εταιρεία σε «Κατασκευαστική Αεροσκαφών Φόκε-Βουλφ ΑΕ» (Focke-Wulf Flugzeugbau AG), η οποία αργότερα άλλαξε την υπόστασή της σε Εταιρεία Περιορισμένης Ευθύνης (GmbH) με την ονομασία «Κατασκευαστική Αεροσκαφών Φόκε-Βουλφ ΕΠΕ» (Focke-Wulf Flugzeugbau GmbH).

Το 1931 και μετά από κυβερνητικές πιέσεις, η «Φόκε-Βουλφ» συγχωνεύτηκε με την «Κατασκευαστική Αεροσκαφών Άλμπατρος ΕΠΕ» (Albatros-Flugzeugwerke GmbH). Ο μηχανικός και πιλότος δοκιμών της «Άλμπατρος», Κουρτ Τανκ, έγινε υπεύθυνος του τεχνικού τμήματος και ξεκίνησε να εργάζεται πάνω στο μοντέλο «Focke Wulf Fw 44 Stieglitz» («Καρδερίνα»).

Ο Δρ. Λούντβιχ Ροζέλιους (Ludwig Roselius) έγινε διευθυντής το 1925 αλλά το 1933 έδωσε τη θέση στον αδερφό του, Φρίντριχ. Το 1938 η εταιρεία του Ροζέλιους «Καφέ ΧΑΓΚ» (Café HAG) αύξησε το ποσοστό των μετοχών της στο 46% και η γερμανική εταιρεία ηλεκτρικών ειδών «Κ. Λόρεντς ΑΕ» (C. Lorenz AG) εξασφάλισε το 28%. Η εταιρεία άλλαξε τη σύστασή της σε Εταιρεία Περιορισμένης Ευθύνης (GmbH) με την ονομασία «Κατασκευαστική Αεροσκαφών Φόκε-Βουλφ ΕΠΕ» (Focke-Wulf Flugzeugbau GmbH) και δεν ήταν πλέον υποχρεωμένη να δημοσιεύει τους λογαριασμούς της. Το κεφάλαιο της εταιρείας αυξήθηκε σημαντικά σε αυτό το σημείο.

Τον Αύγουστο 1933 οι Χανς Χόλλε και Ρούντολφ Σούμπερτ απέκτησαν πληρεξούσιο για το υποκατάστημα της «Φόκε-Βουλφ» στο Βερολίνο. Τον Οκτώβριο 1933 η εταιρεία «Κατασκευαστική Αεροσκαφών Φόκε-Βουλφ Άλμπατρος Βερολίνου ΑΕ» (Focke-Wulf Flugzeugbau A.G. Albatros Berlin) καταχωρήθηκε επισήμως στο Υπουργείο Εμπορίου.

Ο πόλεμος 

Ο Δρ. Ροζέλιους παρέμεινε η κινητήρια δύναμη της «Φόκε-Βουλφ». Αυτός μαζί με τη στενή του συνεργάτιδα και γραμματέα Μπάρμπαρα Γκαίτε (Barbara Götte), συναντιόντουσαν συχνά με τον υπεύθυνο του τεχνικού τμήματος Κουρτ Τανκ. Σύμφωνα με μαρτυρίες της Γκαίτε, ο Τανκ μιλούσε με μεγάλο ενθουσιασμό για τις τελευταίες εξελίξεις του σχεδιασμού για τα αεροσκάφη της «Focke-Wulf». Όταν πέθανε ο Ροζέλιους τον Μάιο του 1943, ο Χάινριχ Πούφογκελ (Heinrich Puvogel) συνέχισε το χειρισμό των οικονομικών υποθέσεων της «Φόκε-Βουλφ» ως διευθυντής της εταιρείας «Θαλάσσιο Εμπόριο ΑΕ» (Seehandel AG).

Το 1938 στο Βερολίνο, η Χάνα Ράιτς έκανε την παρουσίαση του «Focke-Wulf Fw 61» που αποτελούσε το πρώτο πλήρως ελεγχόμενο ελικόπτερο (αντί για τα αυτόγυρα που προϋπήρχαν). Το τετρακινητήριο αεροπλάνο αερογραμμών «Focke-Wulf Fw 200 Condor» («Κόνδωρ») πραγματοποίησε απευθείας πτήση (χωρίς στάση) από το Βερολίνο στην Νέα Υόρκη στις 10 Αυγούστου 1938. Η πτήση διήρκησε 24 ώρες και 56 λεπτά και ήταν το πρώτο αεροπλάνο που πραγματοποίησε αυτή την πτήση χωρίς στάση. Η πτήση επιστροφής προς το Βερολίνο στις 13 Αυγούστου 1938 διήρκησε 19 ώρες και 47 λεπτά. Αυτές οι πτήσεις τιμήθηκαν με μια πινακίδα στην οδό «Μπέτχερστρασε» (Böttcherstraße) στο ιστορικό κέντρο της Βρέμης.

Το αεροπλάνο «Focke Wulf Fw 190 Würger» («Αετομάχος») που σχεδιάστηκε από το 1938 και μπήκε σε γραμμή παραγωγής την περίοδο 1941 - 1945 αποτέλεσε βασικό μονοθέσιο μαχητικό της Λουφτβάφε κατά τη διάρκεια του Β΄ Παγκοσμίου Πολέμου, με συνολική παραγωγή άνω των 20.000 αεροσκαφών.

Οι αλλεπάλληλοι βομβαρδισμοί της Βρέμης από τους Συμμάχους στον Β΄ Παγκόσμιο Πόλεμο προκάλεσαν την αναγκαστική μεταφορά των εργοστασίων παραγωγής από τη Βρέμη στην ανατολική Γερμανία και την Πολωνία, έχοντας την εταιρεία «Κατεσκευαστική Αεροσκαφών ΑΓΚΟ ΕΠΕ» (AGO Flugzeugwerke, Apparatebau GmbH Oschersleben Flugzeugwerke) του Οσερσλέμπεν ως τον κύριο υπεργολάβο για το «Focke Wulf Fw 190 Würger». Αυτά τα εργοστάσια χρησιμοποίησαν πολλούς ξένους εργάτες και κρατούμενους καταδικασμένους σε αναγκαστική εργασία, και από το 1944 χρησιμοποίησαν και αιχμαλώτους πολέμου. Το εργοστάσιο της «Φόκε-Βουλφ» στο Μάριενμπουργκ (σημερινό Μάλμπορκ), έκτασης 0,40 χλμ2, παρήγαγε σχεδόν τα μισά από όλα τα «Focke Wulf Fw 190 Würger» που κατασκευάστηκαν και βομβαρδίστηκε από την αμερικανική 8η Πτέρυγα Μάχης Πολεμικής Αεροπορίας στις 9 Οκτωβρίου 1943.

Μεταπολεμικά 

Μετά τον πόλεμο ο Τανκ διαπραγματεύτηκε με το Ηνωμένο Βασίλειο, την εθνικιστική κυβέρνηση της Κίνας, καθώς και με εκπροσώπους της Σοβιετικής Ένωσης και όταν οι διαπραγματεύσεις απέβησαν άκαρπες, δέχτηκε μια προσφορά από την Αργεντινή να εργαστεί στο αεροτεχνικό ινστιτούτο, «Instituto Aerotécnico» στην Κόρδοβα με το όνομα (Καθ. Δρ.) Πέδρο Ματίες (Pedro Matthies). Μετακόμισε στην Κόρδοβα, με πολλούς από τους συναδέλφους του από την «Focke-Wulf», το 1947. Το «Instituto Aerotécnico» αργότερα έγινε το στρατιωτικό εργοστάσιο αεροπλάνων της Αργεντινής, «Fábrica de Aviones» («Εργοστάσιο Αεροσκαφών»). Εκεί, σχεδίασε το «IAe Pulqui II» με βάση το σχέδιο του «Focke-Wulf Ta 183» που είχε σχεδόν ολοκληρώσει μέχρι το τέλος του πολέμου.

Η «Φόκε-Βουλφ» ξεκίνησε την παραγωγή ανεμόπτερων το 1951 και μηχανοκίνητων αεροσκαφών το 1955. Η «Φόκε-Βουλφ», η «Κατασκευαστική Αεροσκαφών Αμβούργου ΕΠΕ» (Hamburger Flugzeugbau GmbH) και η «Κατασκευαστική Αεροσκαφών Βέσερ ΕΠΕ» (Weser Flugzeugbau GmbH) ένωσαν τις δυνάμεις τους το 1961 για να δημιουργήσουν την εταιρεία «Εντβίκλουνγκσρινκ Νορντ ΕΠΕ» («Δαχτυλίδι Ανάπτυξης Βορρά», Entwicklungsring Nord GmbH), εν συντομία «ERNO», για την ανάπτυξη πυραύλων.

Η ITT Corporation είχε αποκτήσει μερίδιο 25% της εταιρείας προπολεμικά και κέρδισε αποζημιώσεις ύψους 27 εκατομμυρίων δολαρίων το 1960 για τη ζημιά που προκλήθηκε στο μερίδιό της στο εργοστάσιο της «Φόκε-Βουλφ» που κατείχε, κατά τους βομβαρδισμούς των Συμμάχων. Η «Φόκε-Βουλφ» συγχωνεύτηκε επίσημα με την «Κατασκευαστική Αεροσκαφών Βέζερ» (Weser Flugzeugbau GmbH) το 1964, δημιουργώντας την «Ένωση Αεροτεχνικών Έργων» («VFW», Vereinigte Flugtechnische Werke), η οποία αργότερα και μετά από αλλεπάλληλες συγχωνεύσεις αποτελεί σήμερα μέρος της «Airbus Group».

Η «Φόκε-Βουλφ» σταμάτησε τη λειτουργία της με αυτό το όνομα το 1964.

Μοντέλα

Κατασκευασμένα αεροσκάφη 
 Focke-Wulf S 2
 Focke-Wulf A 16
 Focke-Wulf A 17/A21/A29
 Focke-Wulf GL 18
 Focke-Wulf F 19 «Ente» («Πάπια»)
 Focke-Wulf A 20
 Focke-Wulf S 1
 Focke-Wulf W 4
 Focke-Wulf S 24
 Focke-Wulf Fw A 21
 Cierva C.19/Focke-Wulf C.20 (αυτόγυρο)
 Cierva C.30/Focke-Wulf C.30 «Heuschrecke» («Ακρίδα»), (αυτόγυρο)
 Focke-Wulf L 101 D Albatros
 Focke-Wulf A 32 (αερογραμμών)
 Focke-Wulf A 33 (αερογραμμών)
 Focke-Wulf A 38 (αερογραμμών)
 Focke-Wulf S 39
 Focke-Wulf Fw 40
 Focke-Wulf Fw 42 (βομβαρδιστικό)
 Focke-Wulf Fw 43 (υπηρεσιακό αεροσκάφος)
 Focke-Wulf Fw 44 Stieglitz («Καρδερίνα»), (εκπαιδευτικό διπλάνο)
 Focke-Wulf Fw 47 (αεροσκάφος παντός καιρού)
 Focke-Wulf Fw 56 Stösser (Γεράκι), (εκπαιδευτικό μονοπλάνο)
 Focke-Wulf Fw 57 (δικινητρήριο βαρύ μαχητικό και βομβαρδιστικό)
 Focke-Wulf Fw 58 Weihe («Αετός»), (μεταφορικό εκπαιδευτικό)
 Focke-Wulf Fw 61 (ελικόπτερο)
 Focke-Wulf Fw 62 (διπλάνο υδροπλάνο αναγνωριστικό πλοίων)
 Focke-Wulf Ta 152 (αναχαιτιστικό)
 Focke-Wulf Ta 154 Moskito («Κουνούπι»), νυχτερινό μαχητικό
 Focke-Wulf Fw 159 (μαχητικό)
 Focke-Wulf Ta 183 (αεριωθούμενο μαχητικό)
 Focke-Wulf Fw 186 (αυτόγυρο αναγνωριστικό)
 Focke-Wulf Fw 187 «Falke» («Γεράκι»), (δικινητήριο βαρύ μαχητικό)
 Focke-Wulf Fw 189 Uhu («κουκουβάγια»), (δικινητήριο τακτικό αναγνωριστικό)
 Focke-Wulf Fw 190 «Würger» («Αετομάχος»), (μαχητικό, αναχαιτιστικό)
 Focke-Wulf Fw 191 (δικινητήριο βομβαρδιστικό)
 Focke-Wulf Fw 200 Condor («Κόνδωρ»), (πολυκινητήριο μεταγωγικό, βομβαρδιστικό θαλάσσιας περιπολίας)

Μη κατασκευασμένα αεροσκάφη 

 Focke-Wulf Fw 42, βομβαρδιστικό
 Focke-Wulf Ta 154, μαχητικό, αναχαιτιστικό
 Focke-Wulf Fw 160, τετρακινητήριο βομβαρδιστικό
 Focke-Wulf Ta 254, μαχητικό
 Focke-Wulf Fw 206, εμπορικό
 Focke-Wulf Fw 259 «Frontjäger» («Εμπρόσθιο καταδιωκτικό»)
 Focke-Wulf Fw 260, αερογραμμών
 Focke-Wulf Ta 283, μαχητικό αναχαιτιστικό
 Focke-Wulf Fw 300, μεγάλου βεληνεκούς πολυκινητήριο μεταγωγικό, βομβαρδιστικό θαλάσσιας περιπολίας
 Focke-Wulf Ta 400, βομβαρδιστικό
 Focke-Wulf Fw P.0310.025-1006
 Focke-Wulf Fw P.0310.025
 Focke-Wulf Fighter Project w/BMW803
 Focke-Wulf Flitzer, μαχητικό
 Focke-Wulf Project I
 Focke-Wulf Project II
 Focke-Wulf Project III
 Focke-Wulf Project VIII
 Focke Rochen, μαχητικό
 Focke-Wulf «Super Lorin» («Σούπερ Λόριν»)
 Focke-Wulf Fw «Triebflügel», αναχαιτιστικό
 Focke-Wulf «Volksjäger» («Δημόσιος κυνηγός»), μαχητικό αναχαιτιστικό
 Focke-Wulf VTOL Project
 Focke-Wulf 1000x1000x1000, σειρά σχεδίων βομβαρδιστικών

Δείτε επίσης 
 Χένριχ Φόκε
 Γκέοργκ Βουλφ
 Βέρνερ Νάουμαν
 Κουρτ Τανκ
 Βίλχελμ Φόκε
 Γκερντ Άχγκελις
 Φόκε-Άχγκελις

Παραπομπές

Βιβλιογραφία 
 «Warplanes of the Third Reich», William Green, Doubleday & Company (1970), ISBN 978-0385057820
 «German Aircraft of the Second World War», Antony SMITH J R & KAY, Putnams (1982), ISBN 978-0370000244
 «Hitler's Luftwaffe», Salamander Press Staff, Tony Wood, Bill Gunston, Crown Publishing Group, ISBN 978-0517187715
 «Focke-Wulf Flugzeugbau, GmbH. (Focke-Wulf Aircraft, Inc.) (Complex)», United States Strategic Bombing Survey, [Washington] 1945, OCLC 22203382

Εξωτερικοί σύνδεσμοι 

 Λίστα αεροσκαφών της «Φόκε-Βουλφ»

Πρώην αεροπορικές εταιρείες
Πρώην επιχειρήσεις της Γερμανίας
Γερμανικές αεροπορικές εταιρείες